Nkhani Nambara 28: Umo Mozesi Wakaponera Apo Wakaŵa Bonda
Wona bonda uyo wakulira, ndipo wavumbatira munwe wa mwanakazi. Bonda uyu ni Mozesi. Kasi wamumanya mwanakazi wakutowa uyu? Ni mwana mwanakazi wa Faro.
Anyina ŵa Mozesi ŵakabisa mwana wawo kwa myezi yitatu cifukwa ŵakakhumbanga yayi kuti wakomeke na Ŵaegupto. Kweni ŵakamanya kuti Mozesi ŵamusangenge, sono ici ndico ŵakacita kuti ŵamuthaske.
Ŵakatora citete na kucimata kuti maji ghaleke kunjira. Ŵakaŵika Mozesi mukati, na kuŵika citete mukati mu utheka utali mumphepete mwa Mronga wa Nile (Nayilo). Miriyamu, mudumbu wa Mozesi, wakaphalirika kuti wimilirenge pafupi kuti wawone ico cicitikenge.
Mwana mwanakazi wa Faro wakiza ku Mronga wa Nile kuzakageza. Wakawona citete cili mukati mu utheka. Wakaphalira yumoza wa ŵateŵeti ŵake kuti: ‘Luta ukanitolere citete cira.’ Mwana wa Faro wakati wajura citete, wakawona mwana wakutowa comene. Mozesi wakaliranga, ndipo mwana wa Faro wakamucitira citima. Wakakhumba yayi kuti wakomeke.
Miriyamu wakiza pafupi. Ungamuwona pa cithuzithuzi apa. Miriyamu wakafumba mwana mwanakazi wa Faro kuti: ‘Kasi ningaluta kuti nkhamucemelani mwanakazi Muisrayeli kuti wazakamulelerani mwana?’
Mwana wa Faro wakati, ‘Enya luta.’
Miriyamu wakaluta mwaluŵiro kukaphalira anyina. Anyina ŵa Mozesi ŵakati ŵiza, mwana wa Faro wakati: ‘Tora mwana uyu ukanilelere, ndipo nizamukupa malipiro ghako.’
Ntheura anyina Mozesi ŵakalera ŵekha mwana wawo na wawo. Mozesi wakati wakura, ŵakiza nayo kwa mwana wa Faro uyo wakamusunganga nga ni mwana wake. Umu ndimo vikacitikira kuti Mozesi wakulire mu nyumba ya Faro.
Exodus 2:1-10.
Mafumbo
- Kasi bonda uyo wali pa cithuzithuzi apa ninjani, ndipo wavumbatira munwe wa njani?
- Nchivici ico anyina Mozesi ŵakacita kuti ŵamuthaske?
- Kasi kasungwana ako kali pa cithuzithuzi apa nkhanjani, ndipo kakacitaci?
- Apo mwana mwanakazi wa Faro wakati wawona bonda, kasi Miriyamu wakasacizgaci?
- Kasi mwana mwanakazi wa Faro wakaphalira vici anyina Mozesi?
Mafumbo ghanyake
- Ŵazgani Exodus 2:1-10.
Ni mwaŵi wuli wakusambizga uwo anyina Mozesi ŵakaŵa nawo, kasi kacitiro aka kakupeleka ciyelezgero wuli ku ŵapapi lero? (Ex. 2:9, 10; Dute. 6:6-9; Zinth. 22:6; Efe. 6:4; 2 Tim. 3:15)
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn lus_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn